钦定古今图书集成/明伦汇编/氏族典/第027卷 > 《廖用贤尚友录》 > 熊廷弼
## 钦定古今图书集成/明伦汇编/氏族典/第027卷 > 《廖用贤尚友录》 > 熊廷弼

按《明外史熊廷弼传》：“廷弼，字飞百，江夏人。万历二十
五年，举乡试第一。明年成进士，授保定推官，擢御史。
三十六年，巡按辽东，杜馈遗，核军实，按劾将吏，不事
姑息，风纪大振。督学南畿，严明有声。以杖死，诸生听
勘归。四十七年，杨镐丧师，廷议以廷弼熟边事，起大
理寺丞，兼河南道御史，宣慰辽东。旋擢兵部右侍郎”，
兼右佥都御史，代镐经略。未出京，开原失。赐尚方剑，
重其权。甫出关，铁岭复失。廷弼兼程进，造战车，治火
器，濬濠缮城，为守御计。令严法行，数月守备大固。乃
躬自巡历，耀兵奉集，相度形势而还。明年八月，蒲河
将士失亡七百馀人，诸将亦有斩获功，而姚宗文、刘
国缙相比倾廷弼。熹宗立，封疆议起，冯三元，劾廷弼
无谋者八，欺君者三。廷弼愤，缴尚方剑求罢。朝议以
袁应泰代廷弼。天启元年，沈阳破，应泰死，乃复诏起
廷弼于家，而擢王化贞为巡抚。化贞沿河设营，画地
分守。廷弼言不宜防河。化贞愠兵部尚书张鹤鸣深
信化贞。廷弼又显诋鹤鸣，鹤鸣亦恨。是时廷弼主守，
化贞反之，绝口不言“守，请一举荡平。”鹤鸣遂议撒廷
弼，帝不从。无何，兵溃，化贞弃广宁，踉跄走，与廷弼遇
大凌河。廷弼以己所将五千人授化贞，偕护溃民入
关。报至，京师大震。逮化贞，罢廷弼听勘。廷弼遂以五
年八月弃市，传首九边，远近莫不嗟愤。崇祯元年，工
部主事徐尔一讼廷弼冤。明年，大学士韩爌等言“廷
弼遗骸未得归葬”，诏许其子持首归。